b'\n_START_ARTICLE_\nOliver Zahle\n_START_SECTION_\nKarriere\n_START_PARAGRAPH_\nZahle, der er oldebarn af statsminister Carl Theodor Zahle (1866\xe2\x80\x931946), begyndte i 1991 som v\xc3\xa6rt p\xc3\xa5 DR P3\'s B\xc3\xb8rneradio, og stod 1996\xe2\x80\x931997 bag DR\'s popul\xc3\xa6re satireprogram Selvsving sammen med bl.a. Lars Le Dous og Jens Korse. Selvsving genopstod p\xc3\xa5 P1 2006-2016. Programmet var en fast del af P1 morgen hver fredag, hvor Zahle bl.a. lagde stemme til parodien p\xc3\xa5 Anders Fogh._NEWLINE_I 1996 spillede han trommer p\xc3\xa5 et nummer p\xc3\xa5 \xc3\x98stkyst Hustlers andet studiealbum Fuld Af L\xc3\xb8gn, der vandt adskillige priser ved Danish Music Awards. Han bidrog ligeledes til gruppens n\xc3\xa6ste album, S\xc3\xa5 Hold Dog K\xc3\xa6ft som udkom i 1998. Han spillede ogs\xc3\xa5 med i musikvideoen til sangen "St\xc3\xa5r Her Endnu", som en lejemorder, der fors\xc3\xb8ger at skyde gruppens medlemmer i K\xc3\xb8benhavns Lufthavn._NEWLINE_I 1999 var han id\xc3\xa9manden og manuskriptforfatteren bag Bertelsen \xe2\x80\x93 DR2\xe2\x80\x99s talkshow, der havde Mikael Bertelsen som v\xc3\xa6rt. I 2002 stod han bag De uaktuelle nyheder, begge programmer som han ogs\xc3\xa5 selv medvirkede i._NEWLINE_Han har skrevet manuskriptet til flere b\xc3\xb8rneprogrammer, bl.a. Sku\xe2\x80\x99 du sp\xc3\xb8rge fra nogen fra 1994 (som han ogs\xc3\xa5 var v\xc3\xa6rt p\xc3\xa5), tv-serien Max 2007/2008, og b\xc3\xb8rneteaterforestillinger. Ligesom han har skrevet flere klummer i Femina._NEWLINE_Oliver Zahle har skrevet flere b\xc3\xb8ger til b\xc3\xb8rn: bl.a. romanen Elefantstenen fra 2014 om en ensom tyk dreng og hans magiske sten. Bogen blev nomineret til Orla Prisen. I 2015 udkom den selvbiografiske billedbog om den kr\xc3\xa6sne dreng, Ymerdrengen. Sammen med sin bror Kristian M\xc3\xb8rk har han skrevet roman-serien om superhelte-detektiven Spiloppo, hvor der forel\xc3\xb8big er kommet tre b\xc3\xb8ger: Spiloppo - ingen tager en klovn alvorligt (2016), Spiloppo - med skurke p\xc3\xa5 skattejagt (2017) og Spiloppo - bl\xc3\xb8dt br\xc3\xb8d og bankr\xc3\xb8vere (2018)._NEWLINE_I 2007 skrev han og instruerede kortfilmen Fremkaldt, med Ulrich Thomsen i hovedrollen. Filmen blev nomineret til en Robert for \xc3\xa5rets bedste kortfilm. Zahle var v\xc3\xa6rt ved uddelingen af samme filmpris i 2014._NEWLINE_I 2016 debuterede han som spillefilmsinstrukt\xc3\xb8r med b\xc3\xb8rnefilmen Iqbal og superchippen. Filmen blev nomineret til to Robert statuetter og udtaget til flere filmfestivaler for b\xc3\xb8rne- og ungdomsfilm. Filmen blev tildelt Svend Prisen for \xc3\xa5rets danske b\xc3\xb8rnefilm i 2017. I 2018 instruerede han den tredje film i serien om Iqbal, Iqbal & Den Indiske Juvel._NEWLINE_Han har ogs\xc3\xa5 instrueret den prisbel\xc3\xb8nnede tv-serie Pendlerkids, der er produceret i tre s\xc3\xa6soner fra 2012-2014 til DR Ramasjang._NEWLINE_Han var kapelmester og trommeslager i DR2\xe2\x80\x99s Underholdningsorkester i Bertelsens \xe2\x80\x93 DR2\xe2\x80\x99s talkshow og spillede ogs\xc3\xa5 trommer og var sangskriver i det hedengangne orkester Herred\xc3\xb8mmet. Et orkester, hvis sange udelukkende handlede om m\xc3\xa6nds genvordigheder med kvinder. Orkesteret bestod ud over Oliver Zahle (trommer, kor) af Tobias Trier (Guitar, Sang), Kenneth Thordal (guitar, Key, sang) og Carsten Lykke (bas, sang)._NEWLINE_Han spiller nu sammen med Carsten Lykke i duoen Lortelykke - som er en slags musikalsk Woody Allen. Han begyndte sin musikalske karriere i slutningen af 1980\'erne i bandet Soul\'d Out, sammen med blandt andet sangerne Jakob Illeborg og Laura Illeborg i front._NEWLINE_Sammen med Karsten Andersen og Jens Korse driver han produktionsselskabet Hurlumhejhuset I/S, der har produceret flere tv-programmer._NEWLINE_Siden 2014 har Zahle v\xc3\xa6ret medlem af bestyrelsen for Danmarks Film Akademi._NEWLINE_Oliver Zahle holder ogs\xc3\xa5 foredrag om den kreative arbejdsproces med udgangspunkt i sit eget arbejde.'